b'\n_START_ARTICLE_\nNicolai Abraham Abildgaard\n_START_PARAGRAPH_\nNikolajus Abrahamas Abilgoras (dan. Nicolai Abraham Abildgaard, 1743\xe2\x88\x921809 m.) \xe2\x88\x92 Danijos klasicizmo tapytojas.\n_START_SECTION_\nBiografija\n_START_PARAGRAPH_\nNikolajus Abrahamas Abilgoras gim\xc4\x97 1743 m. rugs\xc4\x97jo 11 d. Kopenhagoje. Jo t\xc4\x97vas buvo antikini\xc5\xb3 liekan\xc5\xb3 nagrin\xc4\x97tojas, pie\xc5\xa1\xc4\x97jas. N. A. Abilgoras mok\xc4\x97si Kopenhagos karali\xc5\xa1kojoje dail\xc4\x97s akademijoje vadovaujamas tapytojo Johan Edvard Mandelberg (1730\xe2\x88\x921786) ir skulptoriaus Johannes Wiedewelt (1731\xe2\x88\x921802), kurie mokinosi Pary\xc5\xbeiuje ir Romoje klasicistinio meno dvasioje ir \xc5\xa1i\xc4\x85 stilistik\xc4\x85 perdav\xc4\x97 mokiniui. N. A. Abilgoras 1772\xe2\x88\x921777 m. mok\xc4\x97si Romoje, studijavo Rafaelio, Mikeland\xc5\xbeelo, Ticiano ir antikin\xc4\xaf men\xc4\x85. Keliavo po Italij\xc4\x85 kartu su kolega, dan\xc5\xb3 tapytoju Jens Juel (1745\xe2\x80\x931802). Vienas i\xc5\xa1 b\xc5\xabding\xc5\xb3 \xc5\xa1io periodo k\xc5\xabrini\xc5\xb3 yra paveikslas \xe2\x80\x9eSu\xc5\xbeeistas Filoktetas\xe2\x80\x9c \xe2\x80\x9eIliados\xe2\x80\x9c pasakojim\xc5\xb3 tema. Jame Filokteto fig\xc5\xabra turi daug s\xc4\x85saj\xc5\xb3 su antikine skulpt\xc5\xabra Laokoonas ir jo s\xc5\xabn\xc5\xabs, tuo metu buvusia Vatikane._NEWLINE_1778 m. gr\xc4\xaf\xc5\xbe\xc4\x99s \xc4\xaf Danij\xc4\x85 N. A. Abilgoras u\xc5\xbe\xc4\x97m\xc4\x97 profesoriaus pareigas Kopenhagos dail\xc4\x97s akademijoje, 1789\xe2\x88\x9291 ir 1801\xe2\x88\x9209 m. buvo jos direktoriumi. Jo paveiksluose dramati\xc5\xa1ki herojai paprastai vaizduojami labai arti pirmajame plane, o tolimesnio plano objektai paprastai skendi \xc5\xa1e\xc5\xa1\xc4\x97liuose. Kai kuri\xc5\xb3 paveiksl\xc5\xb3 vaiduokli\xc5\xb3 motyvai artina N. A. Abilgoro tapyb\xc4\x85 su Henrio Fuselio. Menininkai buvo susitik\xc4\x99 Romoje, N. A. Abilgor\xc4\x85 domino skandinav\xc5\xb3 mitologija, Henr\xc4\xaf Fusel\xc4\xaf \xe2\x88\x92 vokie\xc4\x8di\xc5\xb3 viduram\xc5\xbei\xc5\xb3 pasakojimai, \xe2\x80\x9eNibelung\xc5\xb3 giesm\xc4\x97\xe2\x80\x9c ir \xe2\x80\x9eBeovulfas\xe2\x80\x9c. N. A. Abilgoras ruo\xc5\xa1\xc4\x97 iliustracijas Osiano giesmi\xc5\xb3 leidimui ir suk\xc5\xabr\xc4\x97 paveiksl\xc5\xb3 kelt\xc5\xb3 mitologijos motyvais (pvz., \xe2\x80\x9eOsiano gulb\xc4\x97s giesm\xc4\x97\xe2\x80\x9c, 1785). 1780 m. jis gavo valstybin\xc4\xaf u\xc5\xbesakym\xc4\x85 sukurti Christiansborgo r\xc5\xabm\xc5\xb3 freskas, kupinas istorini\xc5\xb3 alegorij\xc5\xb3 ir simbolizmo, \xc5\xa1lovinan\xc4\x8dio monarchij\xc4\x85. \xc4\xaekv\xc4\x97ptas Pranc\xc5\xabzijos revoliucijos dailininkas si\xc5\xabl\xc4\x97 pakeitim\xc5\xb3 k\xc5\xabrini\xc5\xb3 schemoje, ta\xc4\x8diau Danijos karalius \xc5\xa1iuos si\xc5\xablymus atmet\xc4\x97. 1794 m. 7 i\xc5\xa1 10 \xc5\xa1i\xc5\xb3 dailininko k\xc5\xabrini\xc5\xb3 sudeg\xc4\x97 gaisro metu. Nikolajus Abrahamas Abilgoras mir\xc4\x97 1809 m. bir\xc5\xbeelio 4 d. prie Frederiksdalio netoli Kopenhagos. Jo mokiniu buvo Bertelis Torvaldsenas. N. A. Abilgoro k\xc5\xabryba tur\xc4\x97jo ankstyvojo romantizmo bruo\xc5\xbe\xc5\xb3.'